عراق میں مساجد

**عراق میں مساجد** مختلف ادوار میں کئی شہروں اور قصبوں میں تعمیر کی گئی ہیں۔ عراق اسلامی تاریخ اور فن تعمیر کا ایک اہم مرکز رہا ہے، جہاں ایک محتاط اندازے کے مطابق مجموعی طور پر 7,000 سنی مساجد اور 3,500 شیعہ مساجد ہیں۔ عراق میں وقف اور سنت کے دفتر کے مطابق دار الحکومت بغداد میں، 912 جامع مساجد ہیں جہاں جمعہ کی نماز ادا ہوتی ہے اور 149 چھوٹی مسجدیں ہین جن میں صرف روزانہ کی پنجگانہ نماز ادا ہوتی ہے۔ 2009 کے اعداد و شمار کے مطابق 970 مساجد ہیں جبکہ فلوجہ جیسے شہروں میں بھی مساجد کی بڑی تعداد واقع ہے۔

## بغداد کی اہم مساجد
بغداد کی مساجد میں جامع الخلفاء کو سب سے قدیم ہونے کا اعزاز حاصل ہے ، جو 902 سے 908 عیسوی کے درمیان تعمیر کی گئی۔ اگرچہ اس کی کئی بار مرمت کی گئی، لیکن اس کا مینار آج بھی عباسی دور کی یاد دلاتا ہے۔ اسی شہر میں مسجد کاظمیہ واقع ہے جہاں بارہ امامی شیعہ مسلک کے دو ائمہ، امام موسی کاظم اور امام محمد تقی مدفون ہیں۔ سنی مکتب فکر کے لحاظ سے مسجد ابو حنیفہ کو مرکزی حیثیت حاصل ہے کیونکہ یہاں فقہ حنفی کے بانی امام اعظم ابوحنیفہ کا مزار موجود ہے۔ترک اور ایرانی اثرات کے حامل دور میں جامع السرائے (1293) اور جامع مرجان (1356) جیسی اہم مساجد تعمیر ہوئیں۔ زمرد خاتون مسجد اور قمریہ مسجد بھی عباسی دور میں تعمیر ہوئیں۔

عثمانی سلطنت میں تعمیر ہونے والی مساجد میں المرادیہ مسجد (1570)، جامع سید سلطان علی (1590)، مسجد آصفیہ (1608)، مسجد الوزیر (1660) اور جامع ازبک (1682) شامل ہیں۔

### نجف اور کوفہ کی تاریخی مساجد
نجف اشرف میں حرم امام علی بن ابی طالب واقع ہے جو پوری دنیا کے مسلمانوں، بالخصوص شیعہ برادری کے لیے انتہائی مقدس مقام ہے۔ نجف کے قریب ہی کوفہ کا تاریخی شہر واقع ہے جہاں مسجد کوفہ اپنی قدامت اور تاریخی اہمیت کی وجہ سے مشہور ہے۔ اس مسجد میں مسلم بن عقیل، ہانی بن عروہ اور مختار ثقفی کے مزارات موجود ہیں۔ کوفہ ہی میں مسجد سہلہ بھی واقع ہے جس کے بارے میں عقیدہ ہے کہ یہ امام مہدی کا مسکن ہوگی۔ کوفہ اور نجف کے درمیان مسجد الحنانہ بھی ایک اہم مقام ہے جس کے بارے میں روایت ہے کہ وہاں امام حسین کا سر مبارک رکھا گیا تھا۔

### کربلا کی مقدس مساجد
کربلا میں دو عظیم الشان مزارات اور مساجد واقع ہیں جو پوری اسلامی تاریخ کا رخ موڑنے والے واقعات کی یاد دلاتی ہیں۔ حرم امام حسین میں نواسہ رسول امام حسین بن علی، ان کے صاحبزادوں اور شہدائے کربلا کے مزارات موجود ہیں۔ اس کے بالکل سامنے حرم حضرت عباس واقع ہے جہاں امام حسین کے بھائی اور علمدار کربلا حضرت عباس بن علی مدفون ہیں۔ یہ دونوں مقامات سال بھر لاکھوں زائرین کی توجہ کا مرکز رہتے ہیں۔

### موصل اور سامراء کی مساجد
موصل میں قدیم اموی مسجد المصفی مسجد موجود ہے جو 637 عیسوی میں تعمیر کی گئی تھی۔ یہاں یحیی ابو القاسم کا مزار بھی موجود تھا جسے حالیہ برسوں میں شدید نقصان پہنچا۔ سامراء میں مسجد سامرا اپنی مخصوص ساخت اور مینار کی وجہ سے عالمی شہرت رکھتی ہے، جبکہ یہاں کی مسجد ابودلف بھی عباسی فن تعمیر کا شاہکار ہے۔ سامراء کی سب سے اہم جگہ حرم عسکری ہے جہاں امام علی نقی اور امام حسن عسکری مدفون ہیں۔

### بصرہ، تکریت اور دیگر شہروں کی مساجد
بصرہ میں امام علی مسجد (جسے قدیم جامع بصرہ بھی کہا جاتا ہے) 635 عیسوی میں تعمیر ہوئی تھی جو خطے کی قدیم ترین مساجد میں سے ایک ہے۔ تکریت میں مسجد اربعین (چالیس شہداء کا مزار) گیارہویں صدی کی یادگار ہے جہاں عمرو بن جنیدہ الغفاری مدفون ہیں۔ اس کے علاوہ مسجد خضر (موصل) ، جامع عمادیہ کبیر اور جامع کبیرعقرہ بھی عراق کے متنوع مذہبی اور ثقافتی ورثے کا حصہ ہیں۔

## مزید دیکھیے

* عراق میں اسلام
* بغداد میں مساجد
زمرہ:مساجد کی فہرستیں بلحاظ ملک
زمرہ:ایشیا میں مساجد کی فہرستیں
زمرہ:عراق کی مساجد